‘Begroting negatief as na syfers gekyk word’Pravin Gordhan, die minister van finansies, Woensdag (26 Oktober 2016) tydens die aankondiging van sy mediumtermynbegrotingsraamwerk (MTBR) in die parlement. Foto: Kopano Tlape/GCIS Dr. Pieter Mulder, leier van die VF Plus, het in ŉ verklaring beklemtoon Pravin Gordhan, minister van finansies, het tydens die MTBR aangedui dat sy verwagte belastingtekort R11 miljard is en R23 miljard op die langer termyn. Volgens Mulder beteken dit daar is reeds sprake dat meer as R40 miljard in bykomende belasting in die toekoms ingewin moet word. “Die risiko is dat jy met ‘n te hoë belastinglas ekonomiese groei verder kan demp in plaas van stimuleer,” het hy gesê. “Die VF Plus is teleurgesteld dat die regering steeds net oor semi-staatsinstellings praat, sonder om enige werklike aksie of besluite te neem. [Gordhan] het breë riglyne aangekondig oor hoe semi-staatsinstellings hanteer moet word, maar dit lyk asof hy die bal vir die president en die adjunk-president aangee, vanwaar geen besluite oor semi-staatsinstellings kom nie.” Mulder het gesê belastingbetalers kan nie langer semi-staatsinstellings, soos onder meer SAL, Eskom, die Suid-Afrikaanse Poskantoor en Landbank finansieel dra nie. “Selfs al word die SAL weggegee, is dit steeds positief vir die stygende skuldsituasie van die Suid-Afrikaanse regering,” het hy gesê. “Tans word reeds vir R147 miljard begroot om net die rente op staatskuld te betaal. Hierdie begrotingsitem styg die vinnigste van alle items in die begroting. Dan kom die waarborge van die staat vir hierdie semi-staatsinstellings ook nog by.” Mulder het bygevoeg hy voel positief dat Gordhan nie onder druk geswig het om “allerlei populistiese aankondigings” te doen nie. Hy het gesê die VF Plus ondersteun Gordhan se pogings om by sy aangekondigde fiskale dissipline te hou, aangesien dit sal help om ‘n kredietafgradering te voorkom. “Die VF Plus glo die kredietgraderingsmaatskappye kyk tans meer na die politieke gevolge van die minister se hofverskyning binnekort en of hy nog ses maande polities gaan oorleef, as spesifiek net na die begrotingsyfers.”